CELEX: 32020D0676
Language: el
Date: 2020-05-18 00:00:00
Title: Εκτελεστική απόφαση (ΕΕ) 2020/676 της Επιτροπής της 18ης Μαΐου 2020 σχετικά με απαλλαγές από τον επεκταθέντα δασμό αντιντάμπινγκ σε ορισμένα εξαρτήματα ποδηλάτων καταγωγής Λαϊκής Δημοκρατίας της Κίνας, δυνάμει του κανονισμού (ΕΚ) αριθ. 88/97 [κοινοποιηθείσα υπό τον αριθμό C(2020) 3137]

20.5.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 158/7
               
            
         ΕΚΤΕΛΕΣΤΙΚΗ ΑΠΟΦΑΣΗ (ΕΕ) 2020/676 ΤΗΣ ΕΠΙΤΡΟΠΗΣ
         της 18ης Μαΐου 2020
         σχετικά με απαλλαγές από τον επεκταθέντα δασμό αντιντάμπινγκ σε ορισμένα εξαρτήματα ποδηλάτων καταγωγής Λαϊκής Δημοκρατίας της Κίνας, δυνάμει του κανονισμού (ΕΚ) αριθ. 88/97
         
            
               [κοινοποιηθείσα υπό τον αριθμό C(2020) 3137]
            
         
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2016/1036 του Ευρωπαϊκού Κοινοβουλίου και του Συμβουλίου, της 8ης Ιουνίου 2016, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Ένωσης (1), και ιδίως το άρθρο 13 παράγραφος 4,
         Έχοντας υπόψη τον κανονισμό (ΕΚ) αριθ. 71/97 του Συμβουλίου, της 10ης Ιανουαρίου 1997, για την επέκταση του οριστικού δασμού αντιντάμπινγκ, που επεβλήθη με τον κανονισμό (ΕΟΚ) αριθ. 2474/93 στις εισαγωγές ποδηλάτων καταγωγής Λαϊκής Δημοκρατίας της Κίνας, στις εισαγωγές ορισμένων εξαρτημάτων ποδηλάτων καταγωγής Λαϊκής Δημοκρατίας της Κίνας και για την επιβολή του επεκταθέντος δασμού στις εισαγωγές που έχουν καταγραφεί σύμφωνα με τον κανονισμό (ΕΚ) αριθ. 703/96 (2), και ιδίως το άρθρο 3,
         Έχοντας υπόψη τον κανονισμό (ΕΚ) αριθ. 88/97 της Επιτροπής, της 20ής Ιανουαρίου 1997, σχετικά με την άδεια για απαλλαγή της εισαγωγής ορισμένων εξαρτημάτων ποδηλάτων καταγωγής Λαϊκής Δημοκρατίας της Κίνας από την επέκταση με τον κανονισμό (ΕΚ) αριθ. 71/97 του Συμβουλίου του δασμού αντιντάμπινγκ που επιβλήθηκε με τον κανονισμό (ΕΟΚ) αριθ. 2474/93 του Συμβουλίου (3), και ιδίως τα άρθρα 4 έως 7,
         Έχοντας υπόψη τον εκτελεστικό κανονισμό (ΕΕ) 2019/1379 της Επιτροπής, της 28ης Αυγούστου 2019, για την επιβολή οριστικού δασμού αντιντάμπινγκ στις εισαγωγές ποδηλάτων καταγωγής Λαϊκής Δημοκρατίας Κίνας, μετά την επέκταση της ισχύος του δασμού στις εισαγωγές ποδηλάτων που αποστέλλονται από την Ινδονησία, τη Μαλαισία, τη Σρι Λάνκα, την Τυνησία, την Καμπότζη, το Πακιστάν και τις Φιλιππίνες, είτε έχουν δηλωθεί ως καταγωγής των εν λόγω χωρών είτε όχι, μετά την επανεξέταση ενόψει της λήξης ισχύος των μέτρων σύμφωνα με το άρθρο 11 παράγραφος 2του κανονισμού (ΕΕ) αριθ. 2016/1036 (4),
         Αφού ενημέρωσε τα κράτη μέλη,
         Εκτιμώντας τα ακόλουθα:
         
                     (1)
                  
                  
                     Εφαρμόζεται δασμός αντιντάμπινγκ στις εισαγωγές στην Ένωση ορισμένων βασικών εξαρτημάτων ποδηλάτων καταγωγής Λαϊκής Δημοκρατίας της Κίνας (στο εξής: ΛΔΚ), ως αποτέλεσμα της επέκτασης του δασμού αντιντάμπινγκ που επιβλήθηκε στις εισαγωγές ποδηλάτων καταγωγής ΛΔΚ με τον κανονισμό (ΕΚ) αριθ. 71/97. Συμβουλίου.
                  
               
                     (2)
                  
                  
                     Σύμφωνα με το άρθρο 3 του κανονισμού (ΕΚ) αριθ. 71/97, η Επιτροπή εξουσιοδοτείται να θεσπίζει τα αναγκαία μέτρα προκειμένου να επιτραπεί η απαλλαγή των εισαγωγών βασικών εξαρτημάτων ποδηλάτων που δεν καταστρατηγούν τον δασμό αντιντάμπινγκ.
                  
               
                     (3)
                  
                  
                     Τα εν λόγω μέτρα εφαρμογής καθορίζονται στον κανονισμό (ΕΚ) αριθ. 88/97 με τον οποίο θεσπίζεται το ειδικό σύστημα απαλλαγής.
                  
               
                     (4)
                  
                  
                     Σ’ αυτή τη βάση, η Επιτροπή απάλλαξε ορισμένες εταιρείες συναρμολόγησης ποδηλάτων από τον επεκταθέντα δασμό.
                  
               
                     (5)
                  
                  
                     Όπως προβλέπεται στο άρθρο 16 παράγραφος 2 του κανονισμού (ΕΚ) αριθ. 88/97, η Επιτροπή δημοσίευσε στην Επίσημη Εφημερίδα της
                        Ευρωπαϊκής Ένωσης επακόλουθους καταλόγους των μερών που έχουν απαλλαγεί (5).
                  
               
                     (6)
                  
                  
                     Η πιο πρόσφατη εκτελεστική απόφαση (ΕΕ) 2020/588 της Επιτροπής (6) σχετικά με τις απαλλαγές δυνάμει του κανονισμού (ΕΚ) αριθ. 88/97 εκδόθηκε στις 22 Απριλίου 2020.
                  
               
                     (7)
                  
                  
                     Για τους σκοπούς της παρούσας απόφασης ισχύουν οι ορισμοί που παρατίθενται στο άρθρο 1 του κανονισμού (ΕΚ) αριθ. 88/97.
                  
               
                     (8)
                  
                  
                     Στις 19 Δεκεμβρίου 2016 η Επιτροπή έλαβε από την ολλανδική εταιρεία VanMoof BV (στο εξής: VanMoof) αίτηση απαλλαγής και μαζί τις πληροφορίες που απαιτούνται για να διαπιστωθεί κατά πόσον η εν λόγω αίτηση μπορεί να γίνει αποδεκτή σύμφωνα με το άρθρο 4 παράγραφος 1 του κανονισμού (ΕΚ) αριθ. 88/97.
                  
               
                     (9)
                  
                  
                     Σύμφωνα με το άρθρο 5 παράγραφος 1 του κανονισμού (ΕΚ) αριθ. 88/97, μέχρις ότου ληφθεί απόφαση σχετικά με το βάσιμο της αίτησης, η καταβολή του επεκταθέντος δασμού όσον αφορά τυχόν εισαγωγές βασικών εξαρτημάτων ποδηλάτων που έχουν δηλωθεί για ελεύθερη κυκλοφορία από την εταιρεία VanMoof ανεστάλη από την ημερομηνία παραλαβής από την Επιτροπή του αιτήματος της VanMoof για απαλλαγή.
                  
               
                     (10)
                  
                  
                     Ο πρόσθετος κωδικός TARIC C202 χορηγήθηκε στη VanMoof προκειμένου να εντοπιστούν οι εισαγωγές βασικών εξαρτημάτων ποδηλάτων που αποτελούν αντικείμενο διασάφησης για ελεύθερη κυκλοφορία και που υπόκεινται σε αναστολή της καταβολής του επεκταθέντος δασμού.
                  
               
                     (11)
                  
                  
                     Στη συνέχεια, η VanMoof ενημέρωσε την Επιτροπή ότι, για να αποδείξει τη συμμόρφωση με τις απαιτήσεις που ορίζονται στο άρθρο 6 του κανονισμού (ΕΚ) αριθ. 88/97, το σύστημα καταγραφής της προσαρμόστηκε και βελτιώθηκε και, ως εκ τούτου, ζήτησε να αλλάξει η ημερομηνία της αίτησης απαλλαγής από τη 19η Δεκεμβρίου 2016 στην 1η Ιανουαρίου 2018.
                  
               
                     (12)
                  
                  
                     Κατά συνέπεια, η αναστολή της καταβολής του επεκταθέντος δασμού θα πρέπει να αρθεί για την περίοδο πριν από την 1η Ιανουαρίου 2018. Ο επεκταθείς δασμός θα πρέπει να εισπραχθεί από την ημερομηνία παραλαβής της αίτησης απαλλαγής που υπέβαλε η VanMoof, δηλαδή από την ημερομηνία κατά την οποία άρχισε να ισχύει η αναστολή, ήτοι από τη 19η Δεκεμβρίου 2016 έως την 31η Δεκεμβρίου 2017. Αντιστοίχως, μέχρις ότου ληφθεί απόφαση σχετικά με το βάσιμο της αίτησης απαλλαγής, η νέα ημερομηνία κατά την οποία τέθηκε σε ισχύ η αναστολή του επεκταθέντος δασμού άλλαξε σε 1η Ιανουαρίου 2018.
                  
               
                     (13)
                  
                  
                     Η Επιτροπή ολοκλήρωσε την εξέταση του βάσιμου της αίτησης απαλλαγής της VanMoof.
                  
               
                     (14)
                  
                  
                     Κατά τη διάρκεια της εξέτασης, η Επιτροπή διαπίστωσε ότι η αξία των εξαρτημάτων καταγωγής ΛΔΚ αντιπροσώπευε λιγότερο από το 60 % της συνολικής αξίας των μερών όλων των ποδηλάτων που συναρμολογήθηκαν από τη VanMoof. Αυτό συνέβη και στην περίπτωση της πλειονότητας των συναρμολογημένων ποδηλάτων από τη VanMoof.
                  
               
                     (15)
                  
                  
                     Κατά συνέπεια, η Επιτροπή κατέληξε στο συμπέρασμα ότι οι εργασίες συναρμολόγησης της VanMoof δεν εμπίπτουν στο πεδίο εφαρμογής του άρθρου 13 παράγραφος 2 του κανονισμού (ΕΕ) 2016/1036. Για τον λόγο αυτό και σύμφωνα με το άρθρο 7 παράγραφος 1 του κανονισμού (ΕΚ) αριθ. 88/97, η VanMoof πληροί τις προϋποθέσεις για απαλλαγή από τον επεκταθέντα δασμό.
                  
               
                     (16)
                  
                  
                     Σύμφωνα με το άρθρο 7 παράγραφος 2 του κανονισμού (ΕΚ) αριθ. 88/97, οι απαλλαγές πρέπει να αρχίσουν να ισχύουν από την ημερομηνία κατά την οποία τέθηκε σε ισχύ η αναστολή του επεκταθέντος δασμού, ήτοι από την 1η Ιανουαρίου 2018. Οι τελωνειακές οφειλές όσον αφορά τον επεκταθέντα δασμό από τα μέρη που ζήτησαν απαλλαγή θα πρέπει, συνεπώς, να θεωρούνται άκυρες από την ίδια ημερομηνία.
                  
               
                     (17)
                  
                  
                     Η Επιτροπή ενημέρωσε τη VanMoof ως προς τα συμπεράσματά της σχετικά με το βάσιμο της αίτησής της για απαλλαγή και παρέσχε στη VanMoof τη δυνατότητα να διατυπώσει τις παρατηρήσεις της. Δεν ελήφθησαν παρατηρήσεις.
                  
               
                     (18)
                  
                  
                     Δεδομένου ότι η απαλλαγή ισχύει μόνο για το μέρος που αναφέρεται συγκεκριμένα στον πίνακα, το μέρος που έχει απαλλαγεί πρέπει να ενημερώσει την Επιτροπή (7) χωρίς καθυστέρηση για τυχόν αλλαγές σε αυτό (για παράδειγμα, αλλαγή της επωνυμίας, της νομικής μορφής ή της διεύθυνσης ή δημιουργία νέας οντότητας εργασιών συναρμολόγησης ή των διαδικασιών παραγωγής). Στις περιπτώσεις αυτές, η VanMoof θα πρέπει να παράσχει όλες τις σχετικές πληροφορίες, ιδίως σχετικά με κάθε αλλαγή στις δραστηριότητές της που αφορούν εργασίες συναρμολόγησης. Η Επιτροπή, κατά περίπτωση, θα επικαιροποιεί τα στοιχεία αναφοράς αναλόγως.
                     
                                 Πρόσθετος κωδικός TARIC
                              
                              
                                 Επωνυμία
                              
                              
                                 Διεύθυνση
                              
                           
                                 C202
                              
                              
                                 VanΜοof B.V.
                              
                              
                                 Mauritskade 55,
                                 NL-1092 AD Amsterdam, Κάτω Χώρες
                              
                           
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Το μέρος που αναφέρεται στον πίνακα του παρόντος άρθρου απαλλάσσεται από την επέκταση, δυνάμει του κανονισμού (ΕΚ) αριθ. 71/97 του οριστικού δασμού αντιντάμπινγκ στα ποδήλατα καταγωγής Λαϊκής Δημοκρατίας της Κίνας που επιβλήθηκε με τον κανονισμό (ΕΟΚ) αριθ. 2474/93 του Συμβουλίου (8) στις εισαγωγές ορισμένων εξαρτημάτων ποδηλάτων από τη Λαϊκή Δημοκρατία της Κίνας.
            Σύμφωνα με το άρθρο 7 παράγραφος 2 του κανονισμού (ΕΚ) αριθ. 88/97, η απαλλαγή αρχίζει να ισχύει από την ημερομηνία που προβλέπεται στη στήλη «Ημερομηνία έναρξης ισχύος».
            Η απαλλαγή ισχύει μόνο για το μέρος που αναφέρεται ρητώς στον πίνακα του παρόντος άρθρου.
            Το μέρος που έχει απαλλαγεί ενημερώνει την Επιτροπή χωρίς καθυστέρηση για κάθε αλλαγή της επωνυμίας και της διεύθυνσής του, παρέχοντας όλες τις σχετικές πληροφορίες, ιδίως για οποιαδήποτε τροποποίηση των δραστηριοτήτων του που συνδέονται με τις εργασίες συναρμολόγησης όσον αφορά τους όρους απαλλαγής.
            
               Μέρος που έχει απαλλαγεί
            
            
                        Πρόσθετος κωδικός TARIC
                     
                     
                        Επωνυμία
                     
                     
                        Διεύθυνση
                     
                     
                        Ημερομηνία έναρξης ισχύος
                     
                  
                        C202
                     
                     
                        VanΜοof B.V.
                     
                     
                        Mauritskade 55,
                        NL-1092 AD Amsterdam, Κάτω Χώρες
                     
                     
                        1.1.2018
                     
                  
         
            Άρθρο 2
            Αίρεται η αναστολή της καταβολής του επεκταθέντος δασμού αντιντάμπινγκ σύμφωνα με το άρθρο 5 του κανονισμού (ΕΚ) αριθ. 88/97 για το μέρος που αναφέρεται στον πίνακα του άρθρου 1.
            Ο επεκταθείς δασμός θα πρέπει να εισπραχθεί από τις 19 Δεκεμβρίου 2016 έως τις 31 Δεκεμβρίου 2017.
         
         
            Άρθρο 3
            Η παρούσα απόφαση απευθύνεται στα κράτη μέλη και στο μέρος που αναφέρεται στο άρθρο 1 και δημοσιεύεται στην Επίσημη Εφημερίδα της Ευρωπαϊκής Ένωσης.
         
         
            Βρυξέλλες, 18 Μαΐου 2020.
            
               
                  Για την Επιτροπή
               
               Phil HOGAN
               
                  Μέλος της Επιτροπής
               
            
         
         
            (1)  ΕΕ L 176 της 30.6.2016, σ. 21.
         
            (2)  ΕΕ L 16 της 18.1.1997, σ. 55.
         
            (3)  ΕΕ L 17 της 21.1.1997, σ. 17.
         
            (4)  ΕΕ L 225 της 29.8.2019, σ. 1.
         
            (5)  ΕΕ C 45 της 13.2.1997, σ. 3, ΕΕ C 112 της 10.4.1997, σ. 9, ΕΕ C 220 της 19.7.1997, σ. 6, ΕΕ L 193 της 22.7.1997, σ. 32, ΕΕ L 334 της 5.12.1997, σ. 37, ΕΕ C 378 της 13.12.1997, σ. 2, ΕΕ C 217 της 11.7.1998, σ. 9, ΕΕ C 37 της 11.2.1999, σ. 3, ΕΕ C 186 της 2.7.1999, σ. 6, ΕΕ C 216 της 28.7.2000, σ. 8, ΕΕ C 170 της 14.6.2001, σ. 5, ΕΕ C 103 της 30.4.2002, σ. 2, ΕΕ C 35 της 14.2.2003, σ. 3, ΕΕ C 43 της 22.2.2003, σ. 5, ΕΕ C 54 της 2.3.2004, σ. 2, ΕΕ L 343 της 19.11.2004, σ. 23, ΕΕ C 299 της 4.12.2004, σ. 4, ΕΕ L 17 της 21.1.2006, σ. 16, ΕΕ L 313 της 14.11.2006, σ. 5, ΕΕ L 81 της 20.3.2008, σ. 73, ΕΕ C 310 της 5.12.2008, σ. 19, ΕΕ L 19 της 23.1.2009, σ. 62, ΕΕ L 314 της 1.12.2009, σ. 106, ΕΕ L 136 της 24.5.2011, σ. 99, ΕΕ L 343 της 23.12.2011, σ. 86, ΕΕ L 119 της 23.4.2014, σ. 67, ΕΕ L 132 της 29.5.2015, σ. 32, ΕΕ L 331 της 17.12.2015, σ. 30, ΕΕ L 47 της 24.2.2017, σ. 13, ΕΕ L 79 της 22.3.2018, σ. 31, ΕΕ L 171 της 26.6.2019, σ. 117, ΕΕ L 138 της 30.4.2020, σ. 8.
         
            (6)  Εκτελεστική απόφαση (ΕΕ) 2020/588 της Επιτροπής, της 22ας Απριλίου 2020, σχετικά με απαλλαγές από τον επεκταθέντα δασμό αντιντάμπινγκ σε ορισμένα εξαρτήματα ποδηλάτων καταγωγής Λαϊκής Δημοκρατίας της Κίνας, δυνάμει του κανονισμού (ΕΚ) αριθ. 88/97 της Επιτροπής (ΕΕ L 138 της 30.4.2020, σ. 8).
         
            (7)  Το μέρος καλείται να χρησιμοποιήσει την ακόλουθη διεύθυνση ηλεκτρονικού ταχυδρομείου: TRADE-BICYCLE-PARTS@ec.europa.eu.
         
         
            (8)  Κανονισμός (ΕΟΚ) αριθ. 2474/93 του Συμβουλίου, της 8ης Σεπτεμβρίου 1993, για την επιβολή οριστικού δασμού αντιντάμπινγκ στις εισαγωγές στην Κοινότητα ποδηλάτων καταγωγής Λαϊκής Δημοκρατίας της Κίνας και για την οριστική είσπραξη του προσωρινού δασμού αντιντάμπινγκ (ΕΕ L 228 της 9.9.1993, σ. 1).